Microsoft-gebou in Athene geteiken | Nuus24
Microsoft-gebou in Athene geteiken
Athene – Die kantore van die sagtewarereus Microsoft in Athene is beskadig toe drie mense met 'n minibus deur die gebou se hoofingang gery het en 'n brandbom laat afgaan het. 'n Brand het in die gebou se ingangsportaal ontstaan, het die polisie gesê.Niemand is beseer in die aanval wat voor dagbreek by die Amerikaanse maatskappy se hoofkwartiere in die Griekse hoofstad plaasgevind het nie. Die drie mense het volgens die polisie twee sekuriteitswagte gedwing om die gebou te verlaat voordat hulle met die bussie tot binne-in die ingangsportaal gery het.Die aanvallers het daarna 'n brandbom-toestel in die bussie laat afgaan. Die uitgebrande bussie het Maandagoggend steeds buite die gebou gestaan terwyl forensiese spanne dit vir bewyse nagegaan het.Volgens owerhede was daar geen waarskuwing voor die aanval nie. Niemand het nog aanspreeklikheid vir die aanval aanvaar nie.– Volg Nuus24 op Twitter.